**LĒMUMS**

Liepājā

|  |  |
| --- | --- |
| 2021.gada 16.decembrī | Nr.450/16  (prot. Nr.16, 1.§) |

Par deputātes pilnvaru apturēšanu

Saskaņā ar likuma “Par pagaidu papildu prasībām Saeimas deputātu un pašvaldību domju deputātu darbam” (turpmāk - arī likums) 7.pantu un Ministru kabineta 2021.gada 9.oktobra rīkojuma Nr.720 “Par ārkārtējās situācijas izsludināšanu” (turpmāk arī - rīkojums) 5.3.apakšpunktu, pašvaldības domes deputāta pilnvaras īstenot ir tiesīgs tikai tāds deputāts, kurš līdz 2021.gada 15.novembrim ir ieguvis un uzrādījis pašvaldības vēlēšanu komisijai sadarbspējīgu Covid-19 sertifikātu.

Minētā likuma 2.pants noteic, ka ar sadarbspējīgu sertifikātu saprotams sertifikāts, kas apliecina vakcinācijas vai pārslimošanas faktu, vai sertifikāts par negatīvu veiktā testa rezultātu gadījumos, kad saņemts klīniskās universitātes slimnīcas speciālista vai konsīlija atzinums par vakcinācijas atlikšanu uz noteiktu laiku (turpmāk - sertifikāts).

Atbilstoši Liepājas valstspilsētas Vēlēšanu komisijas (turpmāk - Vēlēšanu komisija) sniegtajām ziņām Liepājas valstspilsētas pašvaldības domes (turpmāk - dome) deputāte Ludmila Rjazanova līdz 2021.gada 15.novembrim nav uzrādījusi Vēlēšanu komisijai sertifikātu vai klīniskās universitātes slimnīcas speciālista vai konsīlija atzinumu par vakcinācijas atlikšanu uz noteiktu laiku.

Atbilstoši likuma “Par pagaidu papildu prasībām Saeimas deputātu un pašvaldību domju deputātu darbam” 8.pantam, pašvaldības domes deputātam, kurš nav ieguvis un uzrādījis sertifikātu, deputāta pilnvaras aptur, pieņemot attiecīgu domes lēmumu tuvākajā domes sēdē.

Deputāta tiesību ierobežojuma mērķis saskaņā ar likuma “Par pagaidu papildu prasībām Saeimas deputātu un pašvaldību domju deputātu darbam” 1.pantu ir:

1) sabiedrības veselības un drošības interesēm atbilstošas rīcības Covid-19 infekcijas izplatības apstākļos nodrošināšana;

2) uzticēšanās valstī īstenotajai Covid-19 infekcijas izplatības pārvaldības politikai sekmēšana;

3) solidarizēšanās ar pārējām valsts un pašvaldību institūciju, tajā skaitā kapitālsabiedrību amatpersonām un darbiniekiem, nodrošinot taisnīgu attieksmi Covid-19 infekcijas izplatības mazināšanas pasākumu īstenošanā;

4) uzticēšanās valsts un pašvaldību institūciju [..] darbībai vairošana.

Likumā “Par pagaidu papildu prasībām Saeimas deputātu un pašvaldību domju deputātu darbam” noteiktās tiesiskās sekas, kas pēc likuma 7.pantā noteiktā termiņa iestājas deputātam, kurš tiesību aktos noteiktajā kārtībā nav ieguvis un uzrādījis sertifikātu, paredz, ka deputātam uz laiku tiek liegtas tiesības realizēt deputāta pilnvaras. Minētā likuma tiesību akta anotācijā norādīts, ka deputāta statusa ierobežojums vērsts uz paša deputāta veselības, citu cilvēku tiesību aizsardzību un sabiedrisko interešu un labklājības nodrošināšanu. Ievērojot tiesību akta anotācijā un citos likumprojekta izstrādes dokumentos[[1]](#footnote-1) minētos samērīguma principa apsvērumus kopsakarā ar šā likuma mērķi un pašvaldības domes darba specifiku, dome, lemjot par deputāta pilnvaru apturēšanu, ņem vērā, ka Pašvaldības domes deputāta statusa likumā noteiktie deputāta pienākumi un pilnvaras neaprobežojas tikai ar piedalīšanos pašvaldības domes un komiteju sēdēs. Deputāta publiski tiesiskais statuss paredz nepārtrauktu pašvaldības domes reprezentēšanu un vēlētāju interešu pārstāvību arī ārpus pašvaldības domes un komiteju oficiālā darba laika. Tādējādi secināms, ka likumdevējs, nosakot pašvaldības domei pienākumu apturēt deputāta pilnvaras uz laiku, ir vērtējis tiesisko seku un likuma “Par pagaidu papildu prasībām Saeimas deputātu un pašvaldību domju deputātu darbam” mērķa sasniegšanai izraudzīto līdzekļu piemērotību un samērīgumu, ņemot vērā epidemioloģisko situāciju valstī un sabiedrības, veselības un drošības intereses.

Dome ņem vērā arī to, ka pašvaldība, kā darba devēja, attiecībā pret pārējām pašvaldības amatpersonām un darbiniekiem ir veikusi Ministru kabineta 2021.gada 9.oktobra rīkojumā Nr.720 “Par ārkārtējās situācijas izsludināšanu” un darba tiesisko attiecību reglamentējošos tiesību aktos noteiktos pasākumus, lai nodrošinātu rīkojuma 5.3.apakšpunktā noteiktās prasības izpildi. Lai nodrošinātu taisnīgu attieksmi, pašvaldības rīcībai pret pašvaldības deputātiem salīdzinājumā ar citām pašvaldības amatpersonām un darbiniekiem būtu jābūt vienlīdzīgai, jo prasība pēc sadarbspējīga sertifikāta darba (amata) pienākumu veikšanai, vienlīdz attiecināma gan uz vēlētām amatpersonām, gan citiem pašvaldībā nodarbinātajiem.

Neraugoties uz to, ka ārkārtējās situācijas laikā pašvaldības domes un komiteju sēdes galvenokārt tiek organizētas attālināti, likumā “Par pagaidu papildu prasībām Saeimas deputātu un pašvaldību domju deputātu darbam” pašvaldības domei nav piešķirta lēmuma par deputāta pilnvaru anulēšanu izdošanas vai satura izvēles rīcības brīvība, līdz ar to domei ir ar likumu uzlikts pienākums, pieņemt noteikta satura lēmumu.

Ņemot vērā visu iepriekš minēto un pamatojoties uz likuma “Par pašvaldībām” 21.panta pirmās daļas 27.punktu, likuma “Par pagaidu papildu prasībām Saeimas deputātu un pašvaldību domju deputātu darbam” 7. un 8.pantu, Liepājas valstspilsētas pašvaldības dome **nolemj:**

**Apturēt** Liepājas valstspilsētas pašvaldības domes deputātes Ludmilas Rjazanovas pilnvaras uz laiku līdz iestājas likuma “Par pagaidu papildu prasībām Saeimas deputātu un pašvaldību domju deputātu darbam” 9.pantā minētie apstākļi, kas ir par pamatu pilnvaru atjaunošanai, bet ne ilgāk kā uz laiku, kamēr tiesību akts, uz kura pamata deputāta pilnvaras apturētas, ir spēkā.

Saskaņā ar Administratīvā procesa likuma 70.pantu, 121.panta pirmo daļu, 122.pantu, 188.panta pirmo daļu un 189.pantu šo lēmumu var pārsūdzēt Administratīvās tiesas Liepājas tiesu namā (Lielajā ielā 4, Liepājā, LV-3401) viena mēneša laikā no tā spēkā stāšanās dienas.

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | deputātei L.Rjazanovai, Liepājas valstspilsētas Vēlēšanu komisijai, Domes priekšsēdētāja birojam, Izpilddirektora birojam, Juridiskajai daļai, Finanšu pārvaldei | |

1. Likumprojekts “Par pagaidu papildu prasībām Saeimas deputātu un pašvaldību domju deputātu darbam” (aplūkots:https://titania.saeima.lv/LIVS13/saeimalivs13.nsf/webSasaiste?OpenView&restricttocategory=1225/Lp13) [↑](#footnote-ref-1)